Per Barup oplevede i august måned en kæmpe elregning på 110.000 kroner. Til sammenligning var regningen i samme måned sidste år på blot 40.000 kroner. Det har fået ham til at investere.

-	Deroppe ligger en fjerdedel af vores solceller, lyder det fra Per Barup, imens han peger op på det tag, der huser hans malkekøer på Riskærgård. Solcellerne er ikke det eneste tiltag, der er gjort, for at få elregningen på skrump. Et biogasanlæg er nemlig også på tegnebrættet. - Vi har aldrig oplevet noget lignende. Elregningen løber bare opad og opad, beretter han. Udfordret på bundlinjen Hos Landbo Nord genkender de billedet af, at nordjyske landmænd er pressede af elpriserne. -	For den generelle landmand, så koster det her rigtig mange ekstra penge, fortæller Keld Nielsen, som er chefrådgiver hos LandboNord, inden han fortsætter: -	Det belaster virkelig bundlinjen og udfordrer nogle af vores landmænd kraftigt. Ifølge ham er der ikke nogen ”snuptagsløsninger” for de nordjyske landmænd. -	Det handler nok om at kigge på, hvordan vi kan gøre tingene lidt smartere rundt omkring, siger han. Regeringen på banen Per Barups nye solcelleanlæg kommer til at dække en tredjedel af Riskærgårds årlige elforbrug. Men ikke desto mindre håber han på hjælp. -	Vi er nødt til at have regeringen på banen. De få ører, de har givet er jo ren luft, fortæller Per Barup og slutter: -	Væk med energiafgiften i en periode, så vi kan betale vores regninger.